Pta-tiener brand erg in fratsongelukSean Smith (16) in die hospitaal. Foto: Verskaf ŉ Tienerseun, van Akasia in die noorde van Pretoria, is in ŉ kritieke, maar stabiele toestand in ŉ hospitaal in Centurion, nadat hy Maandagmiddag erg in ŉ fratsongeluk gebrand het. Sean Smith (16), ŉ gr. 10-leerling, het ŉ vrou, wat ŉ tuindienste-onderneming besit, Maandagmiddag gehelp. Sy het hom by sy huis opgelaai en hulle was in Eldoraigne in Centurion toe die tragedie hom afgespeel het. “Die vrou het besef haar bakkie lek olie en sy het langs die pad stilgehou om ondersoek in te stel. Sean het onder die enjinkap gekyk wat hy kan sien en aan die enjin gewerk. Sy hande was vuil en vol olie,” het Amoré Sameera Jooste, ŉ goeie vriendin van Sean se ma, Mé-Lissa Smith, Woensdag aan Maroela Media gesê. “Hy het toe petrol gevat en oor sy hande gegooi om dit skoon te kry. Ons vermoed hy het sy hande aan sy hemp droog gevee en dit het toe op ŉ manier vlamgevat, dalk toe iemand naby hom ŉ sigaret aangesteek het.” Sean se hemp het vlam gevat en erge brandwonde aan sy gesig en bolyf veroorsaak. Mé-Lissa en Sean Smith. Foto: Verskaf Amoré verduidelik Mé-Lissa het Sondag vir haar werk na Parys in Frankryk gevlieg en was skaars daar toe sy ŉ vlug terug na Suid-Afrika moes haal. “Aangesien Mé-Lissa nie tuis was nie, het die vrou van die tuindienste my gebel en gesê Sean het gebrand. Ek het dadelik soontoe gery, maar aangesien dit ver was, het ek ŉ vriend gebel wat in die omgewing was.” Die vriend het Sean in sy motor na die Unitas-hospitaal in Lyttelton gehaas, waar Amoré by hulle aangesluit het. Mé-Lissa kon eers Dinsdagmiddag haar seun in die trauma-waakeenheid van die hospitaal besoek, waar hy onder verdowing gehou word en aan ŉ asemhalingsmasjien gekoppel is. Hy het 56% se interne en eksterne brandwonde opgedoen. Volgens Amoré is Mé-Lissa baie emosioneel. “Haar kinders is haar alles en dit is vir haar baie swaar. Asof dit nie erg genoeg is om hulpeloos te kyk hoe Sean daar lê nie, moet ons nou wag vir ŉ bed by ŉ staatshospitaal met ŉ toegeruste brandsorgeenheid om oop te gaan. Mé-Lissa is ŉ enkelma en het nie ŉ mediesefonds nie en kan nie volgehoue behandeling by die private hospitaal op haar eie bekostig nie.” Amoré het gesê Sean moet dringend met behandeling in die teater begin om die wonde te begin skoonmaak, wat duisende rande kos. “Dis baie frustrerend om te wag vir ŉ plek by ŉ staatshospitaal. As hy langer wag voordat die vel geskraap word, kan die wonde septies raak, wat lewensgevaarlike infeksie veroorsaak. Ons probeer nou al wat ons kan om genoeg geld in te samel sodat die dag-vir-dag-sorg betaal kan word en ook genoeg sodat hy teater toe kan gaan.” Annerie du Plooy, direkteur van die Hero Burn Foundation, ŉ nie-winsgewende organisasie wat ondersteuning bied en omsien na brandslagoffers, het Woensdag aan Maroela Media gesê die organisasie probeer om dringend fondse in te samel om vir Sean se behandeling te betaal. “Ons is in ŉ resies teen tyd. Ons weet nog nie wanneer daar ŉ bed by ŉ staatshospitaal vir hom sal oopgaan nie. Hy kan net na ŉ hospitaal oorgeplaas word waar daar ŉ behoorlike brandsorgeenheid is en daar is min van dié hospitale,” het Annerie bekommerd gesê. Mense wat die organisasie finansieel wil bystaan en help sorg dat die slagoffers die beste behandeling ontvang, kan 082 902 1133 bel of hul bankbesonderhede hier kry. Gebruik “Sean” as ŉ verwysing.